ไฟแนนซ์ทูเดย์
โดย...ช.ชดา
9 มี.ค. 2559

โดย...ช.ชดา
ลืมกันหรือยัง...เงินกู้ดอกเบี้ยต่ำที่ธนาคารพาณิชย์และแบงก์รัฐกู้ยืมเงินซอฟต์โลนจากธนาคารแห่งประเทศไทย (ธปท.) มาผสมกับเงินของธนาคาร เพื่อนำมาปล่อยสินเชื่อต่อแก่ผู้ได้รับความเสียหายจากอุทกภัยปี 2554 รวมเป็นเงิน 9,000 ล้านบาท และคิดดอกเบี้ยจากลูกค้า 3% นาน 5 ปีนั้น ใครที่ได้เงินกู้พิเศษในโปรแกรมนี้ก็ใกล้จะหมดโครงการเต็มที หลังจากนั้นดอกเบี้ยที่ลูกค้าจะต้องเจอคืออัตราดอกเบี้ยสินเชื่อเคหะปกติ ที่แต่ละธนาคารจะกำหนด
บางแบงก์ใช้ดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวกหรือลบ บางธนาคารก็ใช้ดอกเบี้ยเงินกู้ลูกค้าชั้นดี (เอ็มแอลอาร์) บวกหรือลบ ที่ยกเรื่องนี้ขึ้นมาเตือนก็เพราะเมื่อหมดโปรโมชั่นนี้เมื่อไหร่ รายจ่ายของคนมีหนี้ก็จะเพิ่มขึ้น ถ้าธนาคารไม่เพิ่มเงินค่างวด ในบัญชีชำระหนี้ก็จะตัดเงินต้นน้อยลง กลายเป็นดอกเบี้ยมากขึ้น
วงในบอกว่า พล.อ.ประยุทธ์ จันทร์โอชา นายกฯ บิ๊กตู่ ขวัญใจของ ช.ชดา อารมณ์เสียฝุดๆ เพราะคณะรัฐมนตรีของท่านมีอยู่ 2 แบบ คือ ไม่ทำแต่พูดเยอะ กับพวกทำแต่ไม่พูด สั่งให้พูดก็ไม่พูด เลยทำให้ดูผลงานไม่ปังอย่างที่ตั้งใจ ทั้งที่ทำอะไรไปตั้งมากมายก่ายกอง 
ฟังกันชัดๆ จาก สมชัย สัจจพงษ์ ปลัดกระทรวงการคลัง ในฐานะที่คลังเป็นผู้ถือหุ้นใหญ่ของบริษัท การบินไทย ซึ่งจะได้รับความเสียหายจากปัญหาภายในของนกแอร์ที่ทำให้นกแอร์ต้องหยุดบินเสียรายได้ไปจำนวนมากนั้น ทางผู้ถือหุ้นจะคงยังไม่เข้าไปก้าวก่าย ปล่อยให้ผู้บริหารแก้ไขปัญหาไปก่อน แต่นกแอร์ก็ต้องมีแผนที่ชัดเจนว่าจะดำเนินการอย่างไรกับปัญหาที่เกิดขึ้นด้วย ไม่ใช่สามวันดีสี่วันไข้ อย่างนี้ทุนหายกำไรหด แย่กันพอดี